Iniciades les obres de rehabilitació integral del Teatre El Progrés
2025-07-24

Complint els terminis estipulats per l’equip tècnic, ja s’han iniciat les obres de rehabilitació integral del Teatre El Progrés per a transformar-ho en un nou espai sociocultural per a Burjassot.

Tal com han assenyalat des de la Regidoria d’Urbanisme de l’Ajuntament de Burjassot, dirigida per Manuel Aragó, el termini d’execució de les obres serà de 14 mesos i tenen un import d’1.402.436,37€.

La rehabilitació integral d’este edifici municipal, “de gran valor patrimonial i amb gran tradició a Burjassot en haver sigut punt de trobada de l’activitat cultural de la ciutat, suposarà donar resposta a les necessitats culturals i socials de la ciutadania i del teixit associatiu de Burjassot que, a causa de la seua gran activitat, demandaven més espais per a poder desenrotllar la seua activitat cultural i social”, en paraules de l’Alcalde de Burjassot, Rafa García.

Les obres abasten l’actuació en tots els elements de l’edifici, ressaltant la rehabilitació de l’estructura de fusta de la coberta que es deixarà a la vista. A més s’actuarà sobre l’envolupant millorant el seu aïllament tèrmic i acústic, aconseguint un estalvi energètic significatiu que es completarà amb sistemes de climatització i ventilació d’alta eficiència. S’adequarà la instal·lació contra incendis a la normativa vigent, molt més exigent que les anteriors i es modificaran tots els revestiments.

La rehabilitació del Teatre El Progrés suposarà la seua transformació en un Centre Sociocultural Polivalent que podrà reunir activitats i projectes de totes les disciplines d’arts escèniques punt a nivell professional, amateur o de formació per a les i els veïns de Burjassot al mateix temps que es convertirà en un centre de referència per als joves del municipi i un lloc de trobada per a tota la ciutadania.

El nou Progrés disposarà d’un pati de butaques polivalent amb possibilitat d’adaptació ràpida i senzilla a un pati amb o sense seients, una caixa escènica adequada amb sistema d’àudio, llums i vídeo projecció propis, telons i linòleum i l’adequació de la zona de camerinos, així com de la sala d’escalfament i estiraments. Este nou espai serà també local d’assaig i disposarà d’una zona per a tal fi igual que d’aules de formació, espai d’exposicions i una zona de descans.

El mes d’abril passat, l’Ajuntament aprovava una modificació pressupostària destinada a la contractació de la redacció del projecte de rehabilitació del teatre i a l’acceptació de l’ajuda concedida en el Programa d’Impuls a la Rehabilitació dels Edificis Públics (PIREP) de les Entitats Locals, dissenyat en el marc del Pla de Recuperació, Transformació i Resiliència (PRTR) finançat per la Unió Europea – Next Generation EU.